For dig der er hjemsendt til hjemmearbejde
Som udgangspunkt skal alt arbejde – også selv om det foretages i hjemmet – være relevant for din uddannelse. Selv om det kan være svært, er det altså din og dit praktiksteds opgave at sikre, at du stadig arbejder med opgaver, som passer til de praktikmål, der gælder for din uddannelse.
Det skal være muligt for dig at få hjælp og vejledning fra den oplæringsansvarlige, selv om du arbejder hjemme. Du skal altså kunne få kontakt med din oplæringsansvarlige via telefon, Skype eller andet. Mail kan også gå, hvis der er relativt kort svartid.
Det er også vigtigt, at du ikke bliver sat til at løse opgaver eller bliver pålagt et ansvar, som ikke svarer til dit kompetenceniveau. Kontakt først dit praktiksted for en dialog om dette, men det kan også være, du skal snakke med din lokale HK-afdeling, hvis du synes, det bliver for svært at arbejde hjemme med de opgaver, du bliver stillet af praktikstedet.
Flere skoler arbejder på, at du kan gennemføre flere skoleophold (virtuelt), mens du er hjemsendt.
Kontakt din skole, hvis du mener, det er relevant for dig.